b'\n_START_ARTICLE_\nBitka pri Kade\xc5\xa1u\n_START_SECTION_\nOzadje\n_START_PARAGRAPH_\nPo izgonu Hiksov Petnajste dinastije iz okoli leta 1550 pr. n. \xc5\xa1t. so za\xc4\x8deli faraoni bolj agresivno \xc4\x8duvati meje svoje dr\xc5\xbeave. Tutmoz I., Tutmoz III. in njegov sin in sovladar Amenhotep II. so se ve\xc4\x8dkrat, tudi s Kade\xc5\xa1em, spopadli na ozemlju od Megida do reke Oront na severu._NEWLINE_\xc5\xa0tevilni egip\xc4\x8danski vojni pohodi v 14. stoletju pr. n. \xc5\xa1t. ka\xc5\xbeejo na splo\xc5\xa1no destabilizacijo  Retenuja (ju\xc5\xbenega Kanaana). Vladavini Tutmoza IV. in Amenhotepa III. sta bili prepoznavni samo po tem, da je Egipt stalno izgubljal ozemlje v severni Siriji v korist kraljestva Mitani. _NEWLINE_V pozni Osemnajsti dinastiji napisana Amarnska pisma pripovedujejo zgodbo o upadanju egip\xc4\x8danskega vpliva na Bli\xc5\xbenjem vzhodu. Egip\xc4\x8dani se za ta del svojega ozemlja niso zanimali skoraj do konca Osemnajste dinastije. Pohod v Sirijo je organiziral \xc5\xa1ele faraon Horemheb, zadnji iz Osemnajste dinastije, ki je umrl leta 1292 pr. n. \xc5\xa1t._NEWLINE_V Devetnajsti dinastiji se je zanimanje za Bli\xc5\xbenji vzhod nadaljevalo. Seti I., general in sin Ramzesa I., je sklenil Egip\xc4\x8danskemu kraljestvu vrniti ozemlje in mo\xc4\x8d, ki jo je imelo pred skoraj sto leti. Podrobnosti njegovih pohodov v Kanaan in Sirijo so dokumentirani na reliefih Karnaka.  Z vojsko 20.000 mo\xc5\xbe je ponovno zasedel opu\xc5\xa1\xc4\x8dene voja\xc5\xa1ke postojanke in mesta in v njih nastanil voja\xc5\xa1ke posadke. S Hetiti je sklenil neformalen mir, prevzel oblast na sredozemski obali in nadaljeval pohod v Kanaan. Na drugem pohodu je osvojil Kade\xc5\xa1 in Amurru in v Kade\xc5\xa1u postavil stelo v spomin na svoje zmage. Na pohodu ga je spremljal sin in naslednik Ramzes II. Zgodovinski dokumenti pri\xc4\x8dajo, da je Ramzes II. pred pohodom proti Kade\xc5\xa1u v petem letu svojega vladanja naro\xc4\x8dil veliko oro\xc5\xbeja._NEWLINE_V nekem trenutku sta obe regiji ponovno pri\xc5\xa1li pod hetitsko oblast. Kaj natan\xc4\x8dno se je zgodilo v Amurruju, je \xc5\xa1e vedno predmet razprav. Hetitolog Trevor R. Bryce domneva, da je bil Amurru ne glede na to, kaj se je dogajalo, ves \xc4\x8das hetitska vazalna dr\xc5\xbeava. _NEWLINE_Neposredni predhodniki bitke pri Kade\xc5\xa1u so bili prej\xc5\xa1nji pohodi Ramzesa II. v Kanaan. V \xc4\x8detrtem letu svojega vladanja je od\xc5\xa1el proti severu v Sirijo, bodisi zato, da bi ponovno zasedel Amurru, ali zato, da bi potrdil zvestobo svojih vazalov in raziskal prizori\xc5\xa1\xc4\x8da mogo\xc4\x8dih bitk. Spomladi petega leta svojega vladanja  (maja 1274 pr. n. \xc5\xa1t.) se je vojsko iz prestolnice Pi-Ramzes (sodobni Qantir) ob sredozemski obali pomaknil do Gaze._NEWLINE_Zasedba Amurruja je Muvatalija II. spodbudila, da se je z vojsko odpravil na jug v spopad z Egip\xc4\x8dani.\n_START_SECTION_\nVojski\n_START_PARAGRAPH_\nRamzesova vojska je bila razdeljena na \xc5\xa1tiri divizije: Amon, Ra (P\'re), Set (Suteh) in Ptah. Slednja je bila ustanovljena tik pred pohodom. _NEWLINE_V njegovi vojski so bile tudi slabo dokumentirane enote, imenovane nrrn (nearin), sestavljene morda iz kanaanskih najemnikov ali egip\xc4\x8danskih vojakov, ki jih je Ramzes II. pustil v Amurruju, da bi varovali pristani\xc5\xa1\xc4\x8de Sumur. Ti oddelki so bili v bitki najbolj kriti\xc4\x8dni. _NEWLINE_Pomembni so bili tudi \xc5\xa1ardanski oddelki, vklju\xc4\x8deni v egip\xc4\x8dansko vojsko. \xc5\xa0ardani so bili sprva egip\xc4\x8danski voja\xc5\xa1ki najemniki, potem pa so v zgodovini bronaste dobe igrali vedno pomembnej\xc5\xa1o vlogo in proti koncu bronaste dobe kot eno od Ljudstev z morja plenili po Bli\xc5\xbenjem vzhodu. _NEWLINE_Healy o egip\xc4\x8danski vojski pi\xc5\xa1e, da se natan\xc4\x8dnega \xc5\xa1tevila egip\xc4\x8danskih bojnih voz v bitki pri Kade\xc5\xa1u ne da ugotoviti, v vseh \xc5\xa1tirih divizijah pa jih je bilo najmanj 2.000. Vsaka divizija je imela po 500 voz. K temu je treba dodati \xc5\xa1e vozove v oddelkih nearin._NEWLINE_Na hetitski strani so bili v Muvatalijevo vojsko vklju\xc4\x8deni oddelki njegovih vazalov, vklju\xc4\x8dno z Alepom. Ramzes II. je na svojem seznamu na\xc5\xa1tel kar devetnajst hetitskih zaveznikov. Seznam je zanimiv zlasti za hetitologe, ker ka\xc5\xbee na obseg hetitskega vpliva v tistem \xc4\x8dasu.\n_START_SECTION_\nBitka\n_START_PARAGRAPH_\nMuvatali je postavil svojo vojsko pred Kade\xc5\xa1em. Ramzesa sta dva ujeta vohuna zavedla in ga prepri\xc4\x8dala, da je hetitska vojska \xc5\xa1e dale\xc4\x8d v Alepu, zato je ukazal postaviti tabor. _NEWLINE_Ramzesov pohod na boji\xc5\xa1\xc4\x8de je opisan v dveh glavnih napisih bitke, imenovanih "Pesnitev" in "Poro\xc4\x8dilo"._NEWLINE_Ko je bila egip\xc4\x8danska predhodnica pribli\xc5\xbeno 11 kilometrov od Kade\xc5\xa1a, je ujela dva \xc5\xa1a\xc5\xa1ujska nomada, ki sta povedala, da je hetitski kralj  "v de\xc5\xbeeli Alep severno od Tunipa", se pravi 20 km od boji\xc5\xa1\xc4\x8da, "ker se preve\xc4\x8d boji faraona, da bi \xc5\xa1la bolj na jug".  Hetitska izvidnica je zatem ujela \xc5\xa1e dva Hetita, ki sta priznala, da je njihova vojske v neposredni bli\xc5\xbeini._NEWLINE_Po tej novici je Ramzes sklical svoje kneze in z njimi razpravljal o krivdi svojih guvernerjev in uradnikov, ki ga niso obvestili o resni\xc4\x8dnem polo\xc5\xbeaju Muvatalijeve vojske. Ker je bila ob faraonu samo njegova telesna stra\xc5\xbea in divizija Amon, je vezir ukazal hiter pohod divizij Ptah in Set. Divizija Ra je \xc5\xbee prihajala proti taboru. Med Ramzesovim posvetovanjem so hetitski bojni vozovi pre\xc5\xa1li reko Oront in napadli sredino kolone divizije Ra, da se je razbe\xc5\xbeala na vse strani. Del vojske, ki je be\xc5\xbeal proti taboru divizije Amon, so zasledovali hetitski bojni vozovi._NEWLINE_Hetiti so se nato obrnili in z zahoda napadli egip\xc4\x8danski tabor, se prebili skozi prvo obrambno \xc4\x8drto in povzro\xc4\x8dili paniko, potem pa se je njihov napad v velikem taboru ustavil. Veliko napadalcev je bilo ubitih, njihovih vozov pa uni\xc4\x8denih. Ramzes je opisal, da  "ob njem ni bilo nobenega \xc4\x8dastnika in bojnega voza in nobenega vojaka in \xc5\xa1\xc4\x8ditono\xc5\xa1e". Svoje napadalce je premagal samo z bo\xc5\xbejo pomo\xc4\x8djo._NEWLINE_Hetiti, prepri\xc4\x8dani, da so popolnoma uni\xc4\x8dili sovra\xc5\xbeno vojsko, so se ustavili in za\xc4\x8deli pleniti egip\xc4\x8danski tabor in postali lahka tar\xc4\x8da Ramzesovega protinapada. Napadalce je pregnal preko Oronta. Te\xc5\xbeke hetitske bojne vozove so lahki in hitrej\xc5\xa1i egip\xc4\x8danski vozovi zlahka dohiteli in uni\xc4\x8dili._NEWLINE_Muvatalijeva vojska je bila kljub izgubam \xc5\xa1e vedno velika. Imela je veliko rezervnega mo\xc5\xa1tva in bojnih voz in ne nazadnje tudi mestno obzidje. Ko je njegova umikajo\xc4\x8da se vojska pri\xc5\xa1la do Oronta, je s tiso\xc4\x8d bojnimi vozovi napadel jedro egip\xc4\x8danskih napadalcev, v katerem so bili faraon in njegovo visoko plemstvo. Hetiti so se ponovno pribli\xc5\xbeali egip\xc4\x8danskemu taboru, ko je na boji\xc5\xa1\xc4\x8de nepri\xc4\x8dakovano pri\xc5\xa1el kontingent nearinov iz Amurruja in presenetil napadalce. Za njimi je pri\xc5\xa1la \xc5\xa1e divizija Ptah in ogrozila hetitsko za\xc5\xa1\xc4\x8ditnico._NEWLINE_Po \xc5\xa1estem napadu so bile hetistske sile skoraj obkoljene. Pre\xc5\xbeiveli so se prebili do Oronta, zapustili bojne vozove in posku\xc5\xa1ali preplavati reko. Veliko se jih je utopilo._NEWLINE_Mnenja o izidu bitke niso enotna. Nekateri menijo, da so bili zmagovalci Egip\xc4\x8dani, drugi pa trdijo, da je bila egip\xc4\x8danska razglasitev zmage zgolj propaganda.Kakorkoli \xc5\xbee, hetitska vojska se je morala po bitki umakniti, Egip\xc4\x8danom pa ni uspelo osvojiti Kade\xc5\xa1a.'